บลจ.ยูโอบี-ธนชาตเปิดขายกองทุนเกาหลีใต้
บลจ.ยูโอบี-ธนชาต เปิดขายองทุนเกาหลีใต้ขายสัปดาห์นี้ อายุลงทุนตั้งแต่ 11-22 เดือน
31 พ.ค. 2553

บลจ.ยูโอบี-ธนชาต เปิดขายองทุนเกาหลีใต้ขายสัปดาห์นี้ อายุลงทุนตั้งแต่ 11-22 เดือน
รายงานข่าวจากบริษัทหลักทรัพย์จัดการกองทุน (บลจ.) ยูโอบี แจ้งเปิดขายกองทุนเปิด ยูโอบี โคเรียน บอนด์ 22/6 มูลค่าโครงการ 1,000 ล้านบาท อายุลงทุนประมาณ 22 เดือน เปิดขายครั้งแรกและครั้งเดียวระหว่างวันที่ 1-7 มิ.ย.53 ลงทุนขั้นต่ำ 10,000 บาทและจะรับซื้อคืนหน่วยลงทุนอัตโนมัติทุกๆ 3 เดือน
กองทุนจะเน้นลงทุนในตราสารแห่งหนี้ที่ออกโดยรัฐบาลเกาหลีใต้ไม่น้อยกว่า 80% ของมูลค่าสินทรัพย์สุทธิ และป้องกันความเสี่ยงจากอัตราแลกเปลี่ยนเต็มจำนวน ส่วนที่เหลือลงทุนในตราสารหนี้ภาครัฐ สถาบันการเงินหรือเงินฝากในประเทศ
ด้านบลจ.ธนชาต เปิดเผยว่า บริษัทจะเสนอขายกองทุนเปิดธนชาตตราสารหนี้ต่างประเทศ 47 (T-FixFIF47) อายุโครงการประมาณ 11 เดือน มูลค่าโครงการ 1,000 ล้านบาท เสนอขายเพียงครั้งเดียว (IPO) ระหว่างวันที่ 31 พ.ค. - 7 มิ.ย.53 ลงทุนขั้นต่ำ 5,000 บาท
กองทุนเน้นลงทุนในตราสารหนี้ภาครัฐของประเทศเกาหลีใต้ เช่น พันธบัตรธนาคารแห่งชาติเกาหลีใต้ พันธบัตรรัฐบาลเกาหลีใต้ กองทุนจะป้องกันความเสี่ยงอัตราแลกเปลี่ยนเต็มจำนวนสำหรับมูลค่าตราสารหนี้ประเทศเกาหลีใต้ที่กองทุนลงทุน 
กองทุนดังกล่าวเป็นทางเลือกให้กับผู้ลงทุนที่ต้องการกระจายเงินลงทุนบางส่วนไปลงทุนในตราสารหนี้ต่างประเทศ เพื่อโอกาสในการรับผลตอบแทนที่สูงกว่าดอกเบี้ยเงินฝากในประเทศ และเข้าใจความเสี่ยงของการลงทุนในตราสารหนี้ในต่างประเทศ และประเทศที่กองทุนไปลงทุน